SKRIFTLIG FORESPØRGSEL E-0381/01

af Klaus-Heiner Lehne (PPE-DE) til Kommissionen

(15. februar 2001)

Om: Støtte til kulproduktion i Ruhrområdet i Nordrhein-Westfalen

I Nordrhein-Westfalen fremmes produktionen af stærkt statsstøttet kul. Europa-Kommissionen har kun tilladt støtte til kul på betingelse af, at den totale kulproduktion reduceres og der gennemføres yderligere lukninger af miner. Ifølge den som bilag vedføjede artikel fra avisen Rheinische Post af 27. januar 2001 agter Ruhrkohle AG nu imidlertid at udbygge Walsum-minen. I forbindelse hermed vil der finde ændringer sted af den overordnede plan for driften.

1. Hvorledes vurderer Europa-Kommissionen udbygningen af denne mine på baggrund af det erklærede politiske mål og den målrettede forpligtelse til at gennemføre en reduktion af produktion af stærk statsstøttet kul?

2. Hvad agter Europa-Kommissionen i givet fald at gøre for at forhindre udvidelse af kulproduktionen.

Svar afgivet på Kommissionens vegne af Loyola de Palacio

(20. april 2001)

1. Kommissionen har med sin beslutning af 21. december 2000 vedtaget at godkende statsstøtten til den tyske kulsektor for år 2000(1). Denne beslutning indebærer bl.a. nye aktivitetsnedskæringer, som medfører yderligere lukninger af udvindingssteder i forhold til de lukningsforanstaltninger, der allerede var planlagt fra tysk side for 2000, 2001 og 2002. Disse supplerende lukningsforanstaltninger svarer inden for rammerne af statsstøtten år 2000 til en nedskæring af driftsstøtten, som omhandlet i artikel 3 i Kommissionens beslutning nr. 3632/93/EKSF, på 1,2 mia. DEM samt til en stigning i støtten til aktivitetsnedskæringen med et tilsvarende beløb(2).

Den yderligere nedskæring i produktionskapaciteten har været en afgørende faktor i Kommissionens beslutningstagning. Princippet om nedbringning af produktionsomkostninger og -kapacitet inden for kulsektoren er et nødvendigt led i nedtrapningen af støtten. I den sammenhæng er det dog ikke Kommissionens opgave at blande sig i beslutningerne vedrørende driften af en bestemt mine, idet disse træffes af den virksomhed, der ejer den pågældende kulmine. Kommissionens beføjelser med hensyn til statsstøtte til kulsektoren er klart afgrænset af bestemmelserne i Kommissionens beslutning nr. 3632/93/EKSF og specielt af de generelle mål i artikel 2 og de særlige kriterier for de forskellige støtteformer i artikel 3 og følgende.

Det skal endvidere erindres, at det i beslutningen om tilladelse til ydelse af statsstøtte for år 2000 er fastsat, at Tyskland forpligter sig til at træffe alle generelle eller særlige forholdsregler, der kan sikre opfyldelsen af forpligtelserne i henhold til beslutningen. Skulle det vise sig, at visse foranstaltninger truffet af Ruhrkohle AG resulterer i en situation, som er i modstrid med vilkårene i beslutningen om tilladelse af statsstøtte for år 2000, skal den tyske stat kræve de beløb tilbagebetalt, som ikke er blevet anvendt i overensstemmelse med denne beslutning.

2. Ved udløbet af EKSF-traktaten og beslutning nr. 3632/93/EKSF den 23. juli 2002 og i mangel af økonomiske støtteforanstaltninger er der risiko for, at langt den overvejende del af den europæiske kulsektor vil forsvinde på meget kort tid. Vil man kunne garantere, at der på længere sigt er europæisk kulproduktionskapacitet til rådighed med henblik på at klare eventuelle knaphedssituationer på energimarkedet, kan dette fremover kun lade sig gøre, hvis de offentlige myndigheder bibeholder en interventionsmekanisme. Dette grundlæggende princip er nedfældet i grønbogen om forsyningssikkerhed på energiområdet, som vedtoges af Kommissionen den 29. november 2000(3). En støtteordning kan således gøre det muligt at sikre adgangen til reserverne via opretholdelse af en minimal statsstøtte til kulproduktion.

Kommissionen er dog af den opfattelse, at en sådan ordning under ingen omstændigheder kan fritage medlemsstaterne fra at rationalisere deres kulsektor. Den omstrukturering og aktivitetsnedskæring, der er igangsat under EKSF-traktaten må fortsætte. En fremtidig fællesskabsordning for støtte til kulindustrien må således indebære princippet om nedtrapning af statsstøtten.

(1) Beslutningen er endnu ikke offentliggjort.

(2) Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien, EFT L 329 af 30.12.1993.

(3) KOM(2000) 769 endelig udg.